Jeppe Bruus (S), 2024-02-07:
Tak for det.
Og tak for den ikke så overraskende meget positive modtagelse af det her lovforslag.
Som flere allerede har været inde på, udmønter det dele af den politiske aftale, der blev indgået om nye rammer for spilmarkedet, hvor vi jo så bl.a. styrker indsatsen mod matchfixing og giver Spillemyndigheden nye kontrolbeføjelser og sanktionsmuligheder.
Jeg vil, selv om det har været nævnt, for en god ordens skyld nævne nogle af dem her.
For det første er formålet altså at styrke indsatsen mod matchfixing.
Det er et alvorligt problem, der kan ødelægge sportens integritet og ødelægge et velfungerende lovligt spilmarked.
Med lovforslaget får Spillemyndigheden mulighed for at undersøge, om der indgås mistænkelige væddemål på tværs af spiludbydere, og indhente oplysninger fra spiludbyderne til brug for at undersøge mistanke om matchfixing.
Det er nødvendigt, hvis vi vil bekæmpe matchfixing, fordi dem, der slører deres spil på aftalte resultater i en sportskamp, altså gør det ved at sprede deres væddemål over flere forskellige spiludbydere.
Det foreslås samtidig, at der fortroligt kan udveksles informationer mellem medlemmer af den nationale platform for bekæmpelse af matchfixing, så spiludbyderne kan undlade at tage imod mistænkelige væddemål.
Et andet væsentligt forslag er at give Spillemyndigheden mulighed for øget databehandling.
Spillemyndigheden modtager som led i deres tilsynsvirksomhed en række data om spilmarkedet, og Spillemyndigheden har brug for at kunne anvende disse data til at kunne opfylde formålet med lov om spil og altså bl.a. sikre, at spiludbyderne lever op til deres forpligtelser om, at spil udbydes på en ansvarlig måde.
Når Spillemyndigheden opdager overtrædelser af spillovgivningen, er der behov for en bredere vifte af sanktioner over for spiludbydere, så Spillemyndigheden ikke kun har muligheden for at tilbagekalde spiltilladelsen.
Det foreslås derfor, at Spillemyndigheden fremover får mulighed for at give påbud og påtale for overtrædelse af spillovgivningen.
Derudover foreslås det, at spilleverandørerne fremover skal have en tilladelse for at kunne levere spil til danske spiludbydere.
På den måde kan spilleverandørerne holdes ansvarlige for fejl i spil, og en leverandørtilladelse vil kunne tilbagekaldes.
For at skabe åbenhed om Spillemyndighedens tilsyn og gennemsigtighed for forbrugerne og for at styrke den præventive effekt af sanktionerne foreslås det, at Spillemyndigheden offentliggør bødeforelæg og domme for overtrædelse af spillovgivningen på Spillemyndighedens hjemmeside.
Den sidste ændring, som jeg vil fremhæve her, er ændringen af gebyret på gevinstgivende spilleautomater.
Det er uhensigtsmæssigt, at opstilling af spilleautomater i spillehaller og restaurationer er bundet op på et årligt gebyr pr. opstillet spilleautomat.
Det bør være muligt for spiludbyderne frit at kunne variere udbuddet af spil, at opdatere spilleautomaterne til de nyeste og sikreste versioner samt at ændre i det samlede antal opstillede spilleautomater
, uden at de skal bekymre sig om årsgebyret.
Derfor foreslås det at erstatte det eksisterende og ufleksible gebyr pr. spilleautomat med et gebyr for gevinstgivende spilleautomater, der er baseret på bruttospilleindtægten, også kaldet BSI.
Dermed ensrettes afgiftsbetalingen med det øvrige spil på det liberaliserede spilmarked.
Som jeg sagde indledningsvis, er det kun dele af den politiske aftale, der blev indgået, der indgår i lovforslaget her.
En del af den aftale handlede også om bankospil og almennyttige lotterier.
Den del er taget ud, og den sidder jeg og forhandler med hele Folketinget om, så det følger på et senere tidspunkt.
Og så vil jeg sige til hr. Hans Kristian Skibby, der gerne vil være med i aftalen, for nu er det jo en aftale, at min holdning er, at jeg meget gerne vil have Danmarksdemokraterne med.
Jeg kunne forstå, at der var en forespørgsel om at få lov til at være med i flere aftaler, herunder en bekymring for, at jeg, når jeg engang skal sidde og beskrive min tid som skatteminister, skal bruge min tid på at beskrive ejendomsområdet.
Hvis Danmarksdemokraterne har behov for at indgå i flere aftaler, skal I være velkomne til også at tiltræde forligskredsen på ejendomsområdet.
Så du siger bare til, Hans Kristian Skibby. Tak for ordet.